Mej. Amerika: Drie hoofde bedank oor e-posskandaalCara Mund van North Dakota, Mej. Amerika vir 2018 (Foto: Miss America, Facebook) Drie leiers van die Miss America Organization het bedank een dag na 49 voormalige Mejj. Amerika ŉ beroep gedoen het op die leierskap van dié organisasie om te bedank. Volgens ŉ verklaring deur die organisasie het die uitvoerende hoof Sam Haskell, raadsvoorsitter Lynn Weidner en president en uitvoerende bedryfshoof Josh Randle hul bedankings ingedien. ŉ Raadslid, Tammy Haddad, het Vrydag reeds sy bedanking ingedien. Die bedankings volg ná ŉ eksklusiewe berig Donderdag deur die Huffington Post waarin byna drie jaar se interne e-posse gepubliseer is waar voormalige mejj. Amerika met aanstootlike taalgebruik beskryf word. Haskell, Randle en Lewis Friedman, ŉ voormalige skrywer van die organisasie, en raadslede Weidner en Haddad is van die persone wat betrokke was by die omstrede e-poskorrespondensie, wat deur anonieme bronne verskaf is. Volgens Huffington Post is daar na die voormalige skoonheidskoninginne se gewig of hul privaat sekslewens verwys. In ŉ e-pos waar Friedman sy meegevoel betuig met Haskell oor die afsterwe van die voormalige Mej. Amerika Mary Ann Mobley, het Friedman geskryf: “Dit moes Kate Shindle gewees het.” Shindle was Mej. Amerika in 1998 en het in ŉ biografie nie saamgestem met Haskell se hoë salaris nie. Die 49 voormalige skoonheidskoninginne het in ŉ ope brief geskryf: “Ons verwerp ten sterkste die verkeerde karakterisering van ons as ŉ groep en individueel. Ons is geskok en hartseer om kennis te neem van die walglike en skandelike woorde deur die leierskap van Mej. Amerika.” Haskell het Vrydag om verskoning gevra vir sy “fout”, maar het gesê die artikel in die Huffington Post is “oneerlik, misleidend en afstootlik”. Die Miss America Organization het gesê ŉ indiepte-ondersoek sal gedoen word oor die beweerde onbehoorlike kommunikasie en die aard waarop dit bekom is.